ARMINDENI – "întâiul de mai!"

ARMINDENI – „întâiul de mai!”

ARMINDENI – „întâiul de mai!”- este cunoscut sub acest nume poetic, fără îndoială!

Întreaga lună MAI este la rândul ei cunoscută tot sub un nume care amintește de poezie: este FLORAR!…

Tradițiile și legendele amintesc de vechii romani, care o sărbătoreau pe zeița Flora, stăpâna florilor, cu mare alai, la Roma, cu o sărbătoare anume: Calendele lunii mai (pe la sfârșit de aprilie, început de mai) – cu mare veselie, cântece, dansuri, belșug de ghirlande de flori… omagiu zeiței dragi, Flora.

În calendarul popular românesc, în tradiții , Florar are parte de asemenea de multă veselie, chiar de la Armindeni: multe târguri de meșteșugari, unde oamenii se întâlnesc, se mândresc cu produsele lor, fac comerț, dar se și veselesc! Muzeul Satului, din București este un astfel de loc al petrecerii de Armindeni. Alții merg la iarbă verde, crescută din belșug, sărbătoarea este și a oamenilor de la orașe, pentru că: „astăzi ei sărbătoresc unu mai muncitoresc”, spune cântecul, e o zi liberă, ca să fie bucuria mare… 1 mai este numită și Ziua Pelinului – tradiția spune că femeile nu au voie să coacă pâine (ar mucegăi!), rândunelele nu lipesc cu lut cuiburile lor, fetele merg la câmp să caute ierburi de leac …bărbații petrec cu bucate alese și mai ales cu vin-depelin!

Este considerată plantă magică pelinul, pe care ei îl pun la pălărie, iar ele, fetele, îl pun în sân, ori la ușă, să alunge duhurile rele!

În zi de Armindeni, Nichita Stănescu grăiește ierbii:

„Ascultă-mi mâna, iarbă de Armindeni /cum te

mângâie cald și drag, pe pântec / o, verde pur, țâșnit de

pretutindeni / din ziduri și din brazde și din cântec…”

ROMANIȚA ȘTENȚEL, jurnalist

Contents